Švejna, Ivan, poslanec NR SR (2014-09-09):
Ďakujem. Vážená predsedajúca, vážené kolegyne, vážení kolegovia, dovoľte sa vyjadriť k tomuto zákonu, teda za MOST – HÍD, klub MOST-u – HÍD-u. Je to vlastne trošku pokračovanie toho, čo sme začali pred malou chvíľou, a celý tento začiatok schôdze bol veľmi nešťastný. A ja ešte by som dodal k tomu, čo ešte nebolo povedané, že teda ako argument, vyslovene ako argument, že komunálne voľby, tak jednoducho, že kvôli tomu sa vyradili niektoré veci opozičných poslancov, tak ho neberiem a zdôrazňujem, že mnohí kandidáti SMER-u, ktorí idú kandidovať v komunálnych voľbách, tak predkladajú zákony. Pozrite si ten program. Takže pre nich to neplatí? A to už nie sú proste, to už nie je propagácia ku komunálnym voľbám, keď idem kandidovať, a umožňujete niekomu proste predložiť nejaký zákon a niekomu nie? Nechcem menovite povedať, ale myslím si, že každý si môže ten program pozrieť. To je jedna vec. A druhá vec, samozrejme, aj tento zákon je spojený s voľbami a jednoducho každý, ktorý len trošku rozumne rozmýšľa nad touto vecou, to znamená nad vianočnými dôchodkami, musí, či chce, či nechce, prísť k jednoznačnému záveru, že to je výsostne populistická téma, pretože vianočné dôchodky, teda výška vianočných dôchodkov záleží od arbitrárneho rozhodnutia, alebo po slovensky, vycuciam si z prsta, že koľko chcem zvýšiť a koľko na to mám, a jednoducho, ktorá nehovorí o žiadnych pravidlách. Samozrejme, kto povie, že je proti, proti tomu, aby prispeli sme dôchodcom? Ani je to nepoviem, aj ja som za to, aby sme prispeli dôchodcom a určite som za to aj a jednoducho, aby sme im dali viacej. Ale som proti tomu, aby sme z toho urobili proste politický cirkus, to znamená, že komu teraz prispejeme. Teraz úprimne povedané, som rozmýšľal, rozmýšľal, ale teda nie som, nie som ten typ človeka, že proste dať pozmeňovák a povedať, že nezvýšime tie vianočné dôchodky na 12,26, ale povedzme 15,26, a ešte by som vykrikoval, že o 30 percent naša strana chce zvýšiť vianočné dôchodky na rozdiel od strany SMER. Alebo prečo nezamestnaní nemôžu mať tiež nejaký vianočný príspevok? Však oni tiež nemajú príjem a jednoducho by si, by si, dokázal by som to takto populisticky vysvetliť, že by si zaslúžili. A prečo rodiny s deťmi, prečo by nemohli mať vianočné prídavky, rodinné prídavky niektoré rodiny, ktoré majú nízke príjmy? A tak ďalej a tak ďalej. Ja len poukazujem na to, že proste je to skutočne výsostne politická téma, populisticko-politická téma. Ale musím povedať, že, pravdu, pravda je aj taká, že ani Radičovej vláda nemala odvahu to zrušiť. Ale ja hovorím kon..., ja hovorím pravdu, že nemala odvahu túto nesystémovú dávku proste nejakým spôsobom pretaviť do nejakej systémovej dávky, o ktorej by sme sa nemuseli každý rok proste baviť, hej? Samozrejme, že je to populárne, že vláda povie, že proste, že Vianoce, že nejaký Ježiško. Ale proste vláda nie je Ježiško a peniaze sú limitované, vždy sú limitované a určite tam musia byť proste nejaké pravidlá Takže čo sa týka tohto. Ešte by som, ešte by som zdôraznil jednu vec, že ten zákon, ktorý platil od roku 2004, ktorá bola zásadná zmena, ktorú som už toľkokrát kritizoval, že sa nebudem k tomu vracať, ohľadom toho, že čo tam bolo zle urobené, ale pravdou je to, že čo sa týka napríklad zvyšovania dôchodkov, odpolitizoval tú tému, pretože dovtedy sme proste stále riešili, že koľko každý rok pridáme, valorizujeme, atď., tak urobil nejaký vzorec. Samozrejme, pravdou je, pravda je tiež taká, že ten vzorec bol až príliš štedrý z hľadiska dlhodobého udržania financií, aby som povedal, hej? Tí ekonómovia, ktorí vedia, o čom hovorím, tak jednoducho vedia, že ten švajčiarsky vzorec alebo tá švajčiarska metóda je náročnejšia na financie. Ale ja teraz len zdôrazňujem jednu vec, že jednoducho urobme systém taký, ktorý by nejakým spôsobom bol zásadným, automatickým, prehľadným, a neriešme tuná, že komu, kedy, atď., pridáme. Ja ináč rozumiem a ja som za to, že napríklad mnoho tých nízkopríjmových a hlavne starodôchodcov, tých nízkopríjmových novodôchodcov veľmi, v úvodzovkách, na to mám trošku iný názor,  že im povedzme, pretože sa urobil taký ten systém, proste taký, že taký rozdielny, starodôchodcovia a novodôchodcovia, že jednoducho im to treba zohľadniť nejakým spôsobom. A tiež rozumiem, že niekedy proste nič iného nezostane, lebo keď je úplne totálny bordel v tom sociálnom systéme, tak možno z nejakého dôvodu proste treba nejako arbitrárne rozmýšľať, že komu dať pevnú sumu a komu nedať pevnú sumu. Ale nič to nemení na tom, čo som povedal, že jednoducho dôchodky majú byť proste systémové a nie jednorazové a nie už úplne, nie takýmto spôsobom, ako sa to robí doteraz, ale posledných tých, od roku 2006, hej, ak sa nemýlim. No ďalšia poznámka, to zase mám taký pocit, že, a nielen pri týchto dôchodkoch, ale viackrát vláda jednoducho jednou rukou zoberie a jednou rukou dáva. Ako poviem príklad, hej. Ja neviem, zoberie ľuďom, zvýši dane z 19 na 23 a potom proste akože zníži dane, hej? Akože dá. To isté robíte, ja neviem, to isté robíte, hoci aj teraz s tými študentmi idete robiť. Tak najskôr im zvýšite odvody a potom im akože znížite. A toto mám ten istý pocit, že najskôr, najskôr im treba tiež, ľuďom, povedať pravdu, že jednoducho, čo sa zmenilo. Tak sa zmenila valorizácia a jednoducho spôsob zmeny valorizácie toho švajčiarskeho vzorca je, nateraz bude, teda od toho určitého roku na dôchodcovskú infláciu, je menej výhodný pre ľudí. Ja nehovorím, že je to zlé, ja len hovorím proste, že to treba tiež povedať. Ako treba sa, treba proste ľuďom naliať, naliať čistého vína. A ďalšiu vec tiež treba ľuďom povedať, že všetky tie parametrické zmeny, čo boli urobené, ktoré ja nehovorím, že sú zlé, ja len hovorím to, že sú stále nedostatočné, a to nehovorím len ja, ale teda aj Rada pre rozpočtovú zodpovednosť, ktorú zatiaľ teda ako myslím si, že všetci berieme ako renomovanú inštitúciu, no sú nedostačujúce. A každé výdavky jednoducho na sociálny systém stále budú jednoducho musieť z niekadiaľ byť. A stále ešte, ešte to je veľmi ďaleko od toho, aby sme to vybalansovali. No takže ja určite nepoviem, že nedávajme ľuďom peniaze, atď., to určite nie. Ale určite vyzývam zase na to, aby sme túto nesystémovú dávku nahradili systémovým nejakým primeraným zvyšovaním dôchodkov a snažili sa to odpolitizovať, odpolitizovať do najväčšej miery, aká je možná. Ďakujem.